บทที่ 2
ขั้นตอนการทำวิทยานิพนธ์

2.1  ข้อกำหนดและแนวปฏิบัติในการทำวิทยานิพนธ์
เพื่อให้สอดคล้องกับข้อบังคับมหาวิทยาลัยเทคโนโลยีราชมงคลสุวรรณภูมิ ว่าด้วยการศึกษา ระดับบัณฑิตศึกษา พ.ศ. 2559 โดยถือว่า การทำวิทยานิพนธ์เป็นส่วนสำคัญส่วนหนึ่งของการสำเร็จการศึกษาดังกล่าว
โดยทั่วไป แนวปฏิบัติการทำวิทยานิพนธ์ของนักศึกษาระดับบัณฑิตศึกษา มีลำดับขั้นตอนที่เหมือนกัน คือ การลงทะเบียนรายวิชาวิทยานิพนธ์ (ขั้นอยู่กับข้อกำหนดของหลักสูตร) การเสนอหัวข้อและเค้าโครงวิทยานิพนธ์ การสอบเพื่อขออนุมัติเค้าโครงวิทยานิพนธ์ การทำวิจัยตามเค้าโครงวิทยานิพนธ์ที่ได้รับการอนุมัติ การเขียนเล่มรายงาน การสอบวิทยานิพนธ์ การส่งรูปเล่มและแผ่นบันทึกข้อมูลต่อคณะ และการเสนอขออนุมัติปริญญา
การทำวิทยานิพนธ์ จะถือว่าเสร็จสมบูรณ์ต่อเมื่อนักศึกษาได้รับการอนุมัติปริญญาจากสภามหาวิทยาลัยเรียบร้อยแล้ว
2.2  อาจารย์ที่ปรึกษาวิทยานิพนธ์
2.2.1  หลักสูตรระดับปริญญาโท อาจารย์ที่ปรึกษาวิทยานิพนธ์ แบ่งเป็น 2 ประเภท ดังนี้
2.2.1.1  อาจารย์ที่ปรึกษาวิทยานิพนธ์หลัก ต้องมีอาจารย์ประจำหลักสูตรเป็นอาจารย์ที่ปรึกษาวิทยานิพนธ์หนึ่งคน  มีคุณวุฒิปริญญาเอกหรือเทียบเท่า หรือขั้นต่ำปริญญาโท หรือเทียบเท่าที่มีตำแหน่งรองศาสตราจารย์ และมีผลงานทางวิชาการที่ไม่ใช่ส่วนหนึ่งของการศึกษาเพื่อรับปริญญาและเป็นผลงานทางวิชาการที่ได้รับการเผยแพร่ ตามหลักเกณฑ์ที่กำหนดในการพิจารณาแต่งตั้งให้บุคคลดำรงตำแหน่งทางวิชาการอย่างน้อย 3 รายการในรอบ 5 ปีย้อนหลังโดยอย่างน้อย 1 รายการต้องเป็นผลงานวิจัย
2.2.1.2  อาจารย์ที่ปรึกษาวิทยานิพนธ์ร่วม  (ถ้ามี)  ที่เป็นอาจารย์ประจำ ต้องมีคุณวุฒิและผลงานทางวิชาการเช่นเดียวกับอาจารย์ที่ปรึกษาวิทยานิพนธ์หลัก 

[bookmark: _GoBack]สำหรับผู้ทรงคุณวุฒิภายนอกต้องมีคุณวุฒิปริญญาเอกหรือเทียบเท่า และมีผลงานทางวิชาการที่ได้รับการตีพิมพ์เผยแพร่ในวารสารที่มีชื่ออยู่ในฐานข้อมูลที่เป็นที่ยอมรับในระดับชาติ  ซึ่งตรงหรือสัมพันธ์กับหัวข้อวิทยานิพนธ์หรือการค้นคว้าอิสระไม่น้อยกว่า 10 เรื่อง หรือเป็นผู้ที่มี
ความรู้ ความเชี่ยวชาญ และประสบการณ์สูงเป็นที่ยอมรับ ซึ่งตรงหรือสัมพันธ์กับหัวข้อวิทยานิพนธ์หรือค้นคว้าอิสระ และสภามหาวิทยาลัยให้ความเห็นชอบเป็นกรณีๆ ไป และแจ้งคณะกรรมการการอุดมศึกษาทราบ
2.2.2  หลักสูตรระดับปริญญาเอก อาจารย์ที่ปรึกษา แบ่งออกเป็น 2 ประเภท ดังนี้
2.2.2.1  อาจารย์ที่ปรึกษาวิทยานิพนธ์หลัก ต้องมีอาจารย์ประจำหลักสูตรเป็นอาจารย์ที่ปรึกษาวิทยานิพนธ์หนึ่งคน มีคุณวุฒิปริญญาเอกหรือเทียบเท่า หรือขั้นต่ำปริญญาโทหรือเทียบเท่าที่มีตำแหน่งทางวิชาการรองศาสตราจารย์ และมีผลงานทางวิชาการที่ไม่ใช่ส่วนหนึ่งของการศึกษาเพื่อรับปริญญา และเป็นผลงานทางวิชาการที่ได้รับการเผยแพร่ ตามหลักเกณฑ์ที่กำหนดในการพิจารณาแต่งตั้งให้บุคคลดำรงตำแหน่งทางวิชาการอย่างน้อย 3 รายการในรอบ 5 ปีย้อนหลังโดยอย่างน้อย 1 รายการต้องเป็นผลงานวิจัย
2.2.2.2  อาจารย์ที่ปรึกษาร่วม (ถ้ามี) ที่เป็นอาจารย์ประจำ ต้องมีคุณวุฒิและผลงานทางวิชาการเช่นเดียวกับอาจารย์ที่ปรึกษาวิทยานิพนธ์หลัก 
สำหรับผู้ทรงคุณวุฒิภายนอกต้องมีคุณวุฒิปริญญาเอกหรือเทียบเท่า และมีผลงานทางวิชาการที่ได้รับการตีพิมพ์เผยแพร่ในวารสารที่มีชื่ออยู่ในฐานข้อมูลที่เป็นที่ยอมรับในระดับนานาชาติ ซึ่งตรงหรือสัมพันธ์กับหัวข้อวิทยานิพนธ์ไม่น้อยกว่า 5 เรื่อง หรือเป็นผู้ที่มีความรู้ ความเชี่ยวชาญ และประสบการณ์สูงเป็นที่ยอมรับ ซึ่งตรงหรือสัมพันธ์กับหัวข้อวิทยานิพนธ์ ซึ่งสภามหาวิทยาลัยให้ความเห็นชอบเป็นกรณีๆ ไป และแจ้งคณะกรรมการการอุดมศึกษาทราบ
2.3  คุณสมบัติและองค์ประกอบของคณะกรรมการสอบวิทยานิพนธ์
คณะกรรมการสอบวิทยานิพนธ์ หมายถึง คณะกรรมการที่คณะที่เปิดสอนระดับบัณฑิตศึกษา แต่งตั้งขึ้น เพื่อทำการสอบวิทยานิพนธ์ โดยกำหนดให้มีกรรมการคนหนึ่งเป็นประธานกรรมการสอบ คณะกรรมการสอบวิทยานิพนธ์ มีคุณสมบัติและองค์ประกอบดังนี้
2.3.1  วิทยานิพนธ์ระดับปริญญาโท ให้มีคณะกรรมการสอบ จำนวนไม่น้อยกว่า 3 คน ประกอบด้วย อาจารย์ประจำหลักสูตรและผู้ทรงคุณวุฒิ ทั้งนี้ประธานกรรมการสอบต้องไม่เป็นอาจารย์ที่ปรึกษาวิทยานิพนธ์หลัก หรืออาจารย์ที่ปรึกษาวิทยานิพนธ์ร่วม โดยกรรมการสอบที่เป็นผู้ทรงคุณวุฒิต้องมีคุณวุฒิและผลงานทางวิชาการเช่นเดียวกับอาจารย์ที่ปรึกษาวิทยานิพนธ์ร่วมที่เป็นผู้ทรงคุณวุฒิ 
2.3.2  วิทยานิพนธ์ระดับปริญญาเอก ให้มีคณะกรรมการสอบ จำนวนไม่น้อยกว่า 5 คน ประกอบด้วย อาจารย์ประจำหลักสูตรและผู้ทรงคุณวุฒิ โดยประธานกรรมการสอบต้องเป็นคุณวุฒิซึ่งต้องมีคุณวุฒิและผลงานทางวิชาการเช่นเดียวกับอาจารย์ที่ปรึกษาวิทยานิพนธ์ร่วมที่เป็นผู้ทรงคุณวุฒิ
